CELEX: C2005/132/25
Language: el
Date: 2005-05-28 00:00:00
Title: Υπόθεση C-119/05: Αίτηση για την έκδοση προδικαστικής αποφάσεως που υπέβαλε το Consiglio di Stato in sede giurisdizionale (Sezione Sesta), με διάταξη της 22ας Οκτωβρίου 2004, στην υπόθεση Ministero dell'Industria, Commercio ed Artigianato κατά Spa Lucchini Siderurgica

28.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 132/13
            
         Αίτηση για την έκδοση προδικαστικής αποφάσεως που υπέβαλε το Consiglio di Stato in sede giurisdizionale (Sezione Sesta), με διάταξη της 22ας Οκτωβρίου 2004, στην υπόθεση Ministero dell'Industria, Commercio ed Artigianato κατά Spa Lucchini Siderurgica
   (Υπόθεση C-119/05)
   (2005/C 132/25)
   Γλώσσα διαδικασίας: η ιταλική
   Με διάταξη της 22ας Οκτωβρίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 14 Μαρτίου 2005, το Consiglio di Stato in sede giurisdizionale (Sezione Sesta), στο πλαίσιο της υποθέσεως Ministero dell'Industria, Commercio ed Artigianato κατά Spa Lucchini Siderurgica, υπέβαλε στο Δικαστήριο τα ακόλουθα προδικαστικά ερωτήματα:
   
               1)
            
            
               Είναι, δυνάμει της αρχής της υπεροχής του άμεσα ισχύοντος κοινοτικού δικαίου, συνισταμένου, εν προκειμένω, στην απόφαση 3484/1985/ΕΚΑΧ, στην κοινοποιηθείσα στις 20 Ιουλίου 1990 απόφαση της Επιτροπής της 20ής Ιουνίου 1990 και στην απόφαση της Επιτροπής αριθ. 5259, της 16ης Σεπτεμβρίου 1996, οι οποίες επιβάλλουν την ανάκτηση ενισχύσεως και αποτελούν τη βάση της προσβαλλόμενης στην παρούσα υπόθεση πράξεως περί ανακτήσεως (ήτοι της υπουργικής αποφάσεως αριθ. 20357, της 20ής Σεπτεμβρίου 1996, περί ανακλήσεως των υπουργικών αποφάσεων 17975, της 8ης Μαρτίου 1996, και 18337, της 3ης Απριλίου 1996), νομικώς δυνατή και επιβεβλημένη η εκ μέρους εθνικής διοικητικής αρχής ανάκτηση ενισχύσεως από ιδιώτη λήπτη, παρά το δεδικασμένο αποφάσεως πολιτικού δικαστηρίου αναγνωρίζουσας ανεπιφύλακτα την υποχρέωση καταβολής της ενισχύσεως;
            
         
               2)
            
            
               Είναι η διαδικασία ανακτήσεως, λαμβανομένης υπόψη της αδιαμφισβήτητης αρχής κατά την οποία, μολονότι η απόφαση για την ανάκτηση ενισχύσεως διέπεται από το κοινοτικό δίκαιο, η εφαρμογή της και η σχετική διαδικασία ανακτήσεως ρυθμίζονται, ελλείψει ειδικών κοινοτικών διατάξεων, από το εθνικό δίκαιο (βλ. συνεκδικασθείσες αποφάσεις του Δικαστηρίου της 21ης Σεπτεμβρίου 1983, 205 έως 215/82, Deutsche Milchkontor κατά Γερμανίας), νομικώς αδύνατη δυνάμει συγκεκριμένης δικαστικής αποφάσεως που έχει αποκτήσει ισχύ δεδικασμένου (άρθρο 2909 του Αστικού Κώδικα) και παράγει αποτελέσματα έναντι του ιδιώτη και της Διοικήσεως, υποχρεώνοντας τη Διοίκηση να συμμορφωθεί συναφώς;